Document ID: 32013D0309

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Ιουνίου 2013 για την τροποποίηση των παραρτημάτων ΙΙ, III και IV της απόφασης 2006/168/ΕΚ όσον αφορά ορισμένες απαιτήσεις σχετικά με την έκδοση κτηνιατρικών πιστοποιητικών για τις εισαγωγές εμβρύων βοοειδών στην Ένωση [κοινοποιηθείσα υπό τον αριθμό C(2013) 3704] (Κείμενο που παρουσιάζει ενδιαφέρον για τον ΕΟΧ) (2013/309/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές από τρίτες χώρες εμβρύων κατοικίδιων βοοειδών (1), και ιδίως το άρθρο 9 παράγραφος 1 πρώτο εδάφιο στοιχείο β), Εκτιμώντας τα ακόλουθα: (1) Η απόφαση 2006/168/ΕΚ της Επιτροπής, της 4ης Ιανουαρίου 2006, για τον καθορισμό των υγειονομικών όρων και των απαιτήσεων σχετικά με την έκδοση κτηνιατρικών πιστοποιητικών για τις εισαγωγές εμβρύων βοοειδών στην Κοινότητα και για την κατάργηση της απόφασης 2005/217/ΕΚ (2), περιλαμβάνει στο παράρτημα I τον κατάλογο των τρίτων χωρών από τις οποίες τα κράτη μέλη επιτρέπουν τις εισαγωγές εμβρύων κατοικίδιων βοοειδών (εφεξής «τα έμβρυα»). Επίσης, θεσπίζει συμπληρωματικές εγγυήσεις για συγκεκριμένες νόσους των ζώων που πρέπει να παρέχονται από ορισμένες τρίτες χώρες που περιλαμβάνονται στον κατάλογο του εν λόγω παραρτήματος. (2) Η απόφαση 2006/168/ΕΚ προβλέπει ακόμη ότι τα κράτη μέλη πρέπει να επιτρέπουν τις εισαγωγές εμβρύων που συμμορφώνονται με τις υγειονομικές απαιτήσεις που καθορίζονται στα υποδείγματα κτηνιατρικών πιστοποιητικών που περιλαμβάνονται στα παραρτήματα II, ΙΙΙ και IV της εν λόγω απόφασης. (3) Το Ισραήλ περιλαμβάνεται στον κατάλογο του παραρτήματος I της απόφασης 2006/168/ΕΚ ως χώρα από την οποία επιτρέπονται οι εισαγωγές στην Ένωση εμβρύων βοοειδών που προέρχονται από φυσική γονιμοποίηση (in vivo) και εμβρύων βοοειδών που παράγονται με τεχνητή γονιμοποίηση (in vitro). Ωστόσο, τα τελευταία έτη δεν έχουν καταγραφεί εισαγωγές στην Ένωση. (4) Τον Νοέμβριο του 2012 το Ισραήλ κοινοποίησε στον Παγκόσμιο Οργανισμό για την Υγεία των Ζώων (OIE) τα πρώτα κρούσματα λοιμώδους οζώδους δερματίτιδας στις αγελάδες γαλακτοπαραγωγής. Τον Μάρτιο του 2013, το Ισραήλ δήλωσε στον ΟΙΕ ότι η νόσος εξακολουθεί να διασπείρεται προς νότια και δυτικά της αρχικής εστίας και έκτοτε έχει επηρεάσει περισσότερες αγέλες γαλακτοπαραγωγής. (5) Η λοιμώδης οζώδης δερματίτιδα είναι μια ιογενής νόσος που περιλαμβάνεται στον κατάλογο ως νόσος υποχρεωτικής δήλωσης στο παράρτημα I της οδηγίας 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3). Η λοιμώδης οζώδης δερματίτιδα επί του παρόντος δεν απαντάται στην Ένωση. (6) Σύμφωνα με το άρθρο 4.7.14 του κώδικα υγείας χερσαίων ζώων του OIE, η λοιμώδης οζώδης δερματίτιδα περιλαμβάνεται στην κατηγορία 4, στην οποία απαριθμούνται οι νόσοι ή οι παθογόνοι παράγοντες για τους οποίους έχουν εκπονηθεί μελέτες που υποδεικνύουν ότι η επικινδυνότητα μετάδοσης μέσω της μεταφοράς εμβρύων μπορεί να μην είναι αμελητέα ακόμα και αν γίνεται ορθός χειρισμός των εμβρύων κατά τη συλλογή και τη μεταφορά, σύμφωνα με το εγχειρίδιο της Διεθνούς Ένωσης για τη Μεταφορά Εμβρύων. Η νομοθεσία της Ένωσης για τις εμπορικές συναλλαγές και τις εισαγωγές από τρίτες χώρες εμβρύων βοοειδών είναι σύμφωνη με το εν λόγω εγχειρίδιο. (7) Το άρθρο 11.12.10 του κώδικα υγείας χερσαίων ζώων του OIE διατυπώνει συστάσεις όσον αφορά την εισαγωγή εμβρύων και ωοκυττάρων βοοειδών από χώρες που θεωρούνται προσβεβλημένες από λοιμώδη οζώδη δερματίτιδα. (8) Επί του παρόντος δεν υπάρχουν απαιτήσεις σχετικά με τη λοιμώδη οζώδη δερματίτιδα στα υποδείγματα κτηνιατρικών πιστοποιητικών που ορίζονται στα παραρτήματα II, ΙΙΙ και IV της απόφασης 2006/168/ΕΚ. Ως εκ τούτου, υπάρχει ο κίνδυνος η νόσος να εισέρθει στην Ένωση με την εισαγωγή εμβρύων από τις τρίτες χώρες όπου απαντάται λοιμώδης οζώδης δερματίτιδα. (9) Ως εκ τούτου, κρίνεται σκόπιμο οι υγειονομικές απαιτήσεις σχετικά με τη λοιμώδη οζώδη δερματίτιδα, σύμφωνα με τις συστάσεις που ορίζονται στον Κώδικα για την Υγεία των Χερσαίων Ζώων του OIE, να συμπεριλαμβάνονται στα υποδείγματα κτηνιατρικών πιστοποιητικών που ορίζονται στα παραρτήματα II, ΙΙΙ και IV της απόφασης 2006/168/ΕΚ. (10) Ως εκ τούτου, τα παραρτήματα II, ΙΙΙ και ΙV της απόφασης 2006/168/ΕΚ θα πρέπει να τροποποιηθούν αναλόγως. (11) Για να αποφευχθεί κάθε διαταραχή του εμπορίου, επιτρέπεται η χρήση κτηνιατρικών πιστοποιητικών που έχουν εκδοθεί σύμφωνα με την απόφαση 2006/168/ΕΚ στην εκδοχή τους πριν από τις τροποποιήσεις που εισάγονται με την παρούσα απόφαση, κατά τη διάρκεια μιας μεταβατικής περιόδου υπό ορισμένες προϋποθέσεις. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα παραρτήματα II, ΙΙΙ και IV της απόφασης 2006/168/ΕΚ αντικαθίστανται από το κείμενο του παραρτήματος της παρούσας απόφασης. Άρθρο 2 Για μια μεταβατική περίοδο έως την 1η Σεπτεμβρίου 2013 τα κράτη μέλη συνεχίζουν να επιτρέπουν τις εισαγωγές παρτίδων εμβρύων κατοικίδιων βοοειδών από τρίτες χώρες τα οποία συνοδεύονται από κτηνιατρικό πιστοποιητικό το οποίο εκδόθηκε το αργότερο στις 31 Ιουλίου 2013 σύμφωνα με τα υποδείγματα που ορίζονται στα παραρτήματα II, ΙΙΙ και IV της απόφασης 2006/168/ΕΚ στην εκδοχή τους πριν από τις τροποποιήσεις που εισάγονται με την παρούσα απόφαση. Άρθρο 3 Η παρούσα απόφαση ισχύει από 1ης Αυγούστου 2013. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 19 Ιουνίου 2013.

Classification Labels:
105
986
703
36
2394

Label Descriptions:
{"105": "ΚΤΗΝΟΤΡΟΦΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
711
2705
3584
2106
5780
614
5962
3156
5877

EuroVoc IDs (Expanded): 2442
711
2705
3584
2106
5780
614
5962
3156
5877

Dataset Source: meu

Split: test